b'\n_START_ARTICLE_\nPetra Majdi\xc4\x8d\n_START_SECTION_\nZa\xc4\x8detek in prvi del kariere\n_START_PARAGRAPH_\nNa mednarodnih tekmovanjih je debitirala januarja 1998 na tekmi evropskega pokala v Furtwangnu, kjer je bila trinajsta na tekmi na 5 km. Decembra istega leta je dosegla prvo uvrstitev na stopni\xc4\x8dke v evropskem pokalu s tretjim mestom na tekmi na 10 km v Gomsu. Na mladinskem svetovnem prvenstvu 1999 je v Saalfeldnu osvojila \xc5\xa1esto mesto na tekmi na 5 km. Novembra tega leta je debitirala tudi na tekmi svetovnega pokala v Kiruni, kjer je v tekmi na 5 km zasedla 64. mesto. Tri mesece kasneje je osvojila prvo to\xc4\x8dko svetovnega pokala s 30. mestom na tekmi na 10 km v Falunu. Mesec dni kasneje je svojo najbolj\xc5\xa1o uvrstitev kariere popravila na 20 mesto, na tekmi na 5 km v Bormiu. Naslednji veliki mejnik kariere je dosegla februarja 2001 na \xc5\xa1printerski tekmi v Asiagu, ko je s 3. mestom dosegla svojo prvo uvrstitev na stopni\xc4\x8dke. Na Svetovnem prvenstvu 2001 v Lahtiju je najbolj\xc5\xa1i rezultat dosegla na tekmi na 15 km, kjer je bila 14. _NEWLINE_Leta 2002 je debitirala na Zimskih olimpijskih igrah v Salt Lake Cityju, kjer je v zasledovalni tekmi osvojila 7. mesto, v tekmi na 10 km osmo mesto, v \xc5\xa1tafeti pa je bila z reprezentanco 9. Istega leta je osvojila zlato medaljo na Voja\xc5\xa1kem svetovnem prvenstvu v Kranjski Gori. Na Svetovnem prvenstvu 2003 v Val di Fiemmeju je ponovno osvojila tri uvrstitve med prvo deseterico. V slede\xc4\x8dih treh sezonah je dosegala konstantno dobre rezultate, toda brez res vrhunskih dose\xc5\xbekov. Na Zimske olimpijske igre 2006 v Torinu je pri\xc5\xa1la v dobri formi. Osvojila je 6. mesto na tekmi na 10 km in 8. mesto v \xc5\xa1printu. Kmalu po olimpijadi je dosegla svojo prvo zmago kariere na \xc5\xa1pinterski tekmi v Drammnu. V Andermattu je ubranila zmago na Voja\xc5\xa1kem svetovnem prvenstvu._NEWLINE_V sezoni 2006/07 je po nekaj slab\xc5\xa1ih sezonah ponovno posegla po najvi\xc5\xa1jih mestih v Svetovnem pokalu. V Kuusamu in Stockholmu je dosegla zmagi v \xc5\xa1printu, ob tem pa \xc5\xa1e tri uvrstitve na stopni\xc4\x8dke in etapno zmago na Tour de Skiju. V skupnem se\xc5\xa1tevku Svetovnega pokala je osvojila 4. mesto, v \xc5\xa1pintih pa je bila druga le za Virpi Kuitunen. Na Svetovnem prvenstvu 2007 je osvojila prvo slovensko medaljo v smu\xc4\x8darskem teku z drugim mestom v \xc5\xa1printu, v tekmi na 30 km pa je bila peta . _NEWLINE_V sezoni 2007/08 je dosegla tri zmage v \xc5\xa1printu, ponovno v Kuusamu, ob tem pa \xc5\xa1e v Canmoru in Otep\xc3\xa4\xc3\xa4ju, kar je bilo dovolj za prvi mali kristalni globus v \xc5\xa1printu, nov mejnik v slovenskem smu\xc4\x8darskem teku. V svoji najuspe\xc5\xa1nej\xc5\xa1i sezoni (2008/09) je v Svetovnem pokalu kot serijska zmagovalka devetkrat stala na najvi\xc5\xa1ji stopni\xc4\x8dki, osvojila tudi prvo zmago na razdaljah v teku na 30 km v Trondheimu, ubranila mali kristalni globus v \xc5\xa1printu, spremenjen sistem to\xc4\x8dkovanja na Finalu Svetovnega pokala pa ji je onemogo\xc4\x8dil osvojitev Velikega kristalnega globusa. V boju skozi celotno sezono z Justyno Kowalczyk je tako osvojila drugo mesto. _NEWLINE_Naslednjo sezono je do olimpijade osvojila \xc5\xa1e \xc5\xa1tiri zmage. \xc4\x8ceprav je morala zaradi polomljenih reber izpustiti zadnji del tekmovanj, je Svetovni pokal vseeno kon\xc4\x8dala na izjemnem tretjem mestu.\n_START_SECTION_\nZimske olimpijske igre 2010\n_START_PARAGRAPH_\nPetra Majdi\xc4\x8d se je kot najve\xc4\x8dji slovenski up za olimpijsko kolajno udele\xc5\xbeila Zimskih olimpijskih iger 2010 v Vancouvru. Najprej se je nameravala udele\xc5\xbeiti teka na 10 km v drsalni tehniki, ki se je odvil v ponedeljek, 15. februarja, a ga je dan prej po pri\xc4\x8dakovanjih tudi uradno odpovedala, da bi mo\xc4\x8di raje prihranila za sprint dva dneva za tem. V sredo, 17. februarja, je na tekmi v smu\xc4\x8darskih tekih, navkljub padcu na jutranjem ogrevanju osvojila bronasto medaljo v klasi\xc4\x8dnem sprintu posami\xc4\x8dno. Le nekaj minut pred kvalifikacijami je na ogrevalni vo\xc5\xbenji v ostrem, poledenelem in neza\xc5\xa1\xc4\x8ditenem ovinku zletela s proge v trimetrsko jamo in si zlomila pet reber ter utrpela pnevmotoraks (eno rebro ji je predrlo plju\xc4\x8da), poleg tega je ob padcu zlomila tudi obe smu\xc4\x8dki in palici. Med tekom v kvalifikacijah je neprestano kri\xc4\x8dala od bole\xc4\x8din. Po kvalifikacijah, na katerih ji je vodstvo tekme ob privoljenju vseh trenerjev dovolilo nastopiti na koncu \xc5\xa1tartne liste, je zasedla 19. mesto, so jo odpeljali v bli\xc5\xbenjo mobilno bolni\xc5\xa1nico, kjer pa slikanje reber ni pokazalo zloma. \xc5\xa0ele globinsko slikanje po finalu je pokazalo prav\xc5\xa1nji obseg po\xc5\xa1kodb. S pomo\xc4\x8djo protibole\xc4\x8dinskih tablet se je nato udele\xc5\xbeila \xc4\x8detrtfinala, kjer je zmagala v svoji skupini, polfinala, kjer se je s \xc4\x8detrtim mestom kot zadnja uvrstila v finale, in na koncu \xc5\xa1e finala. Tam je ve\xc4\x8dji del tekme tekla na \xc4\x8detrtem mestu, v zadnjem delu pa uspela prehiteti \xc5\xa1vedsko teka\xc4\x8dico Anno Olsson in pred njo zadr\xc5\xbeati sedem desetink sekunde prednosti. Po vsakem nastopu se je nekaj metrov po ciljni \xc4\x8drti zgrudila od bole\xc4\x8din. Na podelitev medalj so jo na glavni trg v Whistlerju pripeljali z re\xc5\xa1evalnim vozilom, kjer je s pomo\xc4\x8djo spremljevalnega osebja in z drena\xc5\xbeno cevko v prsnem ko\xc5\xa1u stopila na oder za zmagovalce. Zaradi po\xc5\xa1kodbe je bil to njen edini olimpijski nastop v Vancouvru, saj se je morala odpovedati vsem naslednjim tekmam, vklju\xc4\x8dno z njeno najljub\xc5\xa1o disciplino teku na 30 kilometrov v klasi\xc4\x8dni tehniki 27. februarja. Prav tako pa ni mogla nastopiti na zadnjem delu svetovnega teka\xc5\xa1kega pokala v sezoni 2009/10. Petra je o svojem uspehu dejala: \xc2\xbbDosegla sem le bronasto medaljo, a zame je zlata z diamanti!\xc2\xab Komentator Wall Street Journala je zapisal, da so na novinarski konferenci, na kateri so bili \xc5\xbeenski in mo\xc5\xa1ki dobitniki medalj, \xc2\xbbnovinarji ignorirali dobitnike zlatih in srebrnih kolajn in vpra\xc5\xa1anja namenjali le Petri Majdi\xc4\x8d, ki je trzala od bole\xc4\x8din\xc2\xab. To je prva slovenska posami\xc4\x8dna zimska olimpijska medalja po \xc5\xa1estnajstih letih._NEWLINE_Le dva dneva po tekmi, 19. februarja, ji je slovenski predsednik Danilo T\xc3\xbcrk podelil zlati red za zasluge Republike Slovenije z obrazlo\xc5\xbeitvijo\xc2\xa0\xc2\xbbPetra Majdi\xc4\x8d je na tekmovanju v sprintu izkazala izjemno juna\xc5\xa1tvo, sr\xc4\x8dno borbo in izjemen uspeh na olimpijskih igrah ... Mlada generacija pa ima v Petri Majdi\xc4\x8d vzor velike \xc5\xa1portne osebnosti.\xc2\xab\xc2\xa0 _NEWLINE_Tudi Kanad\xc4\x8dani so po\xc4\x8dastili izjemen dose\xc5\xbeek slovenske teka\xc4\x8dice. Petra je namre\xc4\x8d prejela najvi\xc5\xa1je kanadsko humanitarno priznanje, ki ga podeljuje fundacija Terryja Foxa za svoj juna\xc5\xa1ki nastop na teh igrah in za osvojeno bronasto odli\xc4\x8dje.\n_START_SECTION_\nPovratek 2011\n_START_PARAGRAPH_\n26. maja 2010 je sporo\xc4\x8dila te\xc5\xbeko pri\xc4\x8dakovano novico in sicer, da bo svojo kariero podalj\xc5\xa1ala \xc5\xa1e za vsaj eno leto, pod pogojem, da v njeni ekipi ostanejo dosedanji trener, Slovak Ivan Huda\xc4\x8d ter italijanski serviser Gian-Luca Marcolini. Navdih in motivacijo je na\xc5\xa1la v velikem kristalnem globusu, ob tem pa priznala, da ga bo izredno te\xc5\xbeko dose\xc4\x8di. Povedala je: \xc2\xbbPredvsem to me je zmotilo, da se nisem poslovila v miru. Da nisem pomahala v slovo, ampak sem se bila prisiljena posloviti\xc2\xab.  Tako je po po\xc5\xa1kodbi v Vancouvru za\xc4\x8dela intenzivno trenirati ter se pripravljati na prihajajo\xc4\x8do sezono. Majdi\xc4\x8deva je potrebovala le dve tekmi, da se je ponovno povzpela na zmagovalni oder; bila je druga v klasi\xc4\x8dnem \xc5\xa1printu v Kuusamu . Novembra in decembra ji ni uspelo zmagati, v januarju pa je dvignila svojo formo ter slavila trikrat. Na svetovnem prvenstvu v Oslu je osvojila bronasto medaljo v prostem \xc5\xa1printu. V marcu je nato zmagala \xc5\xa1e eno tekmo svetovnega pokala, njeno \xc5\xa1tiriindvajseto in tretjo v Stockholmu. S to zmago si je zagotovila \xc5\xa1e tretji mali kristalni globus za najbolj\xc5\xa1o \xc5\xa1printerko sezone. _NEWLINE_20. marca 2011 se je po tekmah v Falunu tekmovalno upokojila, z napisom na zadnjici "Goodbye, I love you" (Zbogom, rada vas imam). Justyna Kowalczyk pa je na glavi nosila trak na katerem je pisalo "Goodbye Petra" (Zbogom Petra). Petra Majdi\xc4\x8d in Justyna Kowalczyk sta bili v svetovnem pokalu veliki prijateljici. Po zadnji tekmi za svetovni pokal v sezoni 2010/2011, ko je se je Petra Majdi\xc4\x8d poslovila, je \xc5\xa1portna televizija Euro Sport naredila intervju z Justyno Kowalczyk, kot zmagovalko svetovnega svetovnega pokala in takrat je Kowalczykova povedala da sta si bila z Petro zelo podobni, da sta bili izven tekmovalnih stez veliki prijateljici a na stezi najve\xc4\x8dji tekmici, in da bo sedaj, ko je Petra od\xc5\xa1la, v svetovnem pokalu ostala sama s "Skandinavkami". _NEWLINE_Petra Majdi\xc4\x8d se je leta 2011 za zaklju\xc4\x8dek svoje profesionalne in odli\xc4\x8dne \xc5\xa1portne kariere udele\xc5\xbeila presti\xc5\xbene \xc5\xa1tiri-etapne tekme Tour de Barents, ki poteka na severu Evrope na Norve\xc5\xa1kem in Finskem. Na prvih treh tekmah (1. 5km klasi\xc4\x8dno, 2. 10km prosto in 3. Klasi\xc4\x8dni \xc5\xa1print 1,6km) je osvojila tri zmage in si s tem pritekla ogromno prednost za finalni vzpon Ounasvaara na katerem je ubranila prednost pred zasledovalkami in prvi\xc4\x8d v karieri osvojila etapno tekmo. Po kon\xc4\x8dani tekmi so tekmovalci odtekli \xc4\x8dastni krog v \xc4\x8dast Petri Majdi\xc4\x8d, Pirjo Muranen in Jaaku Maeju, ki so s to tekmo zaklju\xc4\x8dili svoje profesionalne \xc5\xa1portne poti.  _NEWLINE_V sezoni 2011, ko se je vrnila po zelo hudi po\xc5\xa1kodbi na ZOI v Vancouvru 2010, je osvojila tudi prvo slovensko kolajno iz velikih tekmovanj v prosti tehniki in sicer bronasto v prostem \xc5\xa1printu, pred tem pa je osvojila srebrno in bronasto medaljo v klasi\xc4\x8dnem \xc5\xa1printu. Prosta tehnika je bila njena slab\xc5\xa1a disciplina glede na to, da je najvi\xc5\xa1je rezultate (tudi eno zmago na maratonu na 30km v klasi\xc4\x8dni tehniki v Trondheimu) dosegala v klasi\xc4\x8dni tehniki, ki ji je bila ljub\xc5\xa1a, ampak kljub vsemu se je njena prosta tehnika iz leta v leto izbolj\xc5\xa1evala in je zadnje tekme svetovnega pokala 2011 odtekla v prosti tehniki celo bolje, kot tiste v klasi\xc4\x8dni. Seveda pa je bila uspe\xc5\xa1na tudi v prosti tehniki. Njena zadnja zmaga v prosti tehniki je bila ravno v disciplini, kjer bo za vedno ostala zapisana kot najbolj\xc5\xa1a, kot kraljica \xc5\xa1printa. To zmago je dosegla na novoletni teka\xc5\xa1ki turneju Tour de Ski 2011, v Toblachu, ko je ciljno \xc4\x8drto pre\xc4\x8dkala tik pred italijansko specialistko in svetovno prvakinjo v prostem \xc5\xa1printu iz Libereca 2009 Arriano Follis. To je bila njena druga od \xc5\xa1tirih zmag sezone in druga na turneji. Druga zmaga pa je bila prav tako v \xc5\xa1printu vendar v njej bolj priljubljeni klasi\xc4\x8dni tehniki, kjer je ciljno \xc4\x8drto pre\xc4\x8dkala z veliko prednostjo pred do tistega trenutka nepremagljivo na touru Poljakinjo Justyno Kowalczyk. V svoji zadnji sezoni pa je dosegla \xc5\xa1e dve zmagi, zmago  na \xc5\xa1printu v Otep\xc3\xa4\xc3\xa4ju, njej najljub\xc5\xa1em rizori\xc4\x8du tekem SP, v klasi\xc4\x8dni tehniki in pa \xc5\xa1e eno zmago na enem izmed njej najljub\xc5\xa1ih prizori\xc5\xa1\xc4\x8d poleg Kuusama in Otep\xc3\xa4\xc3\xa4ja v Stockholmu prav tako na klasi\xc4\x8dnem \xc5\xa1printu. To je bila tudi njena zadnja \xc5\xa1printerska zmaga in nasploh zadnja zmaga v njeni bogati in nadvse uspe\xc5\xa1ni \xc5\xa1portni karieri.\n_START_SECTION_\nPo upokojitvi in film Petra\n_START_PARAGRAPH_\nDecembra 2011 je bil predstavljen enourni portretni dokumentarni film Petra \xc5\xa1portnega novinarja Marjana Fortina, ki je kot reporter s tekem v smu\xc4\x8darskih tekih na RTV Slovenija spremljal kariero Petre Majdi\xc4\x8d. Fortin je napisal tudi knjigo z istim naslovom in podobno vsebino. Film prikazuje \xc5\xbeivljenje Petre Majdi\xc4\x8d od malihnog, ko je za\xc4\x8dela s treniranjem teka na smu\xc4\x8deh pa vse do njene upokojitve leta 2011, ko seje poslovila od poklicne kariere smu\xc4\x8darske teka\xc4\x8dice. Prikazano je njeno razmi\xc5\xa1ljanje in priprave ter odzivi na rezultate in svojo kariero._NEWLINE_Marjan Fortin je bil eden izmed tistih,ki so bili s Petro skoraj na vsaki tekmi SP v njeni karieri. Njene nastope in uspehe je velikokrat dojemal zelo \xc4\x8dustveno in stem kazal\xc5\xa1e ve\xc4\x8dje ob\xc4\x8dudovanje glede nje in njenih uspehov. Eden izmed najbolj \xc4\x8dustvenih trenutkov v karieri Marjana Fortina je bil nastop Petre Majdi\xc4\x8d v finalu klasi\xc4\x8dnega \xc5\xa1printa na ZOI v Vancouvru 2010, ko je jokal pred mikrofonom in navijal za Petro, ko je osvojila prvo teka\xc5\xa1ko medaljo na olimpijskih igrah za Slovenijo.'